ᒋ ‍ ᑕᐤ ᓇᐸᐤ ᓂᑯᑎᒪᔅ ᐊ ‍ ᐃᓯᓂᐧᑲᓱᑦ,
ᐸᕆᓯ ᒋ ‍ ᐃᑎᐳᐤ ᑭᔭ ᐊᐅᑯᓐ ᐊᓐ ᐸᐃᒄ ᑲ ‍ ᓂᑲᓂᔅᑯᐛᑦ ᒍᐤ ᐃᔪᐛ᙮
ᐸᐃᒂᐤ ᒪᒃ ᐊ ‍ ᑎᐱᔅᑲᔨᒡ ᒋ ‍ ᓂᑐᐛᐱᒪᐤ ᒋᓴᓴ ᐊᑯ ᒂ ‍ ᐃᑕᑦ,
“ᒋᔅᑯᑎᒪᒐᓱᐤ,
ᒋ ‍ ᒋᔅᒐᔨᒥᑎᓇᓐ ᒋᔾ ᒋᔅᑯᑎᒪᒐᓱᐤ ᐊᒋ ᐸᒋ ‍ ᐃᑎᓴᐅᔅᒃ ᒋᓴᒪᓂᑐᐤ᙮
ᐛᔅ ᓇᒪ ᐊᐛᓐ ᒋᑭ ᒋ ‍ ᐃᑐᑎᒻ ᐊᓂᔭ ᒪᒥᔅᑲᒡ ᐃᑐᐅᓇ ᒋᔾ ᑲ ‍ ᐃᑐᑎᒥᓐ ᐊᑲ ᐎᒋᐃᑯᒐ ᒋᓴᒪᓂᑐᐛ᙮”
ᒋᓴᔅ ᒂ ‍ ᐃᑕᑦ,
“ᑯᐃᔅᒄ ᒋ ‍ ᐎᑎᒪᑎᓐ,
ᓇᒪ ᐊᐛᓐ ᒋᑭ ᒋ ‍ ᐛᐸᑎᒺᐤ ᒋᓴᒪᓂᑐᐛ ᐅᒋᓴᐅᒋᒪᐅᓂᔪᐤ ᐸᑐᔅ ᒥᓐ ᐱᒪᑎᓯᒐ᙮”
ᐊᑯ ᓂᑯᑎᒪᔅ ᒂ ‍ ᐃᑕᑦ,
“ᑕᓐᑕ ᒥᓐ ᒐᒋ ᐅᒋ ‍ ᐱᒪᑎᓯᑦ ᐊᐛᓐ ᓴᔅ ᐊᒋ ᐃᓯ ‍ ᓂᑕᐅᒋᑦ ?
ᓇᒪ ᒥᓐ ᒋᑭ ᒋ ‍ ᐱᒐᐛᐤ ᐅᑲᐎᔭ ᐅᔅᐱᔭᔨᒡ ᒥᓐ ᒐᒋ ᐱᒪᑎᓯᑦ᙮”
ᒋᓴᔅ ᒂ ‍ ᐃᑕᑦ,
“ᑯᐃᔅᒄ ᒋ ‍ ᐎᑎᒪᑎᓐ,
ᓇᒪ ᐊᐛᓐ ᒋᑭ ᒋ ‍ ᐱᒐᐤ ᒋᓴᒪᓂᑐᐛ ᐅᒋᓴᐅᒋᒪᐅᓂᔨᒡ ᐸᑐᔅ ᓂᐱᒡ ᑭᔭ ᐊᒐᐧᑯᐅᓂᒡ ᐅᒋ ᐱᒪᑎᓯᒐ
ᒥᓯᐛ ᒋᓂᒋᐃᑯᓄᐅᒡ ᐊ ‍ ᑕᒡ ᔅᒋ ᐅᒋ ‍ ᐊᔭᓇᓄᐤ ᐅ ᐎᔭᔅ ᐱᒪᑎᓯᐅᓐ᙮
ᒥᒄ ᒪᒃ ᑲ ‍ ᐸᔭᒋᓯᑦ ᐊᒐᐧᒄ ᐊ ‍ ᑕᑦ ᐅᒋ ᐊᑯᑕ ᐛᒋ ‍ ᐊᔭᔭᐧᒄ ᐊᒐᐧᒄ ᐱᒪᑎᓯᐅᓐ᙮
ᐊᑲᐎᔾ ᒪᒥᔅᑲᑕᔨᑎᒥᐃᑯᐤ ᐅ ᐊ ‍ ᐃᑎᑕᓐ ᐊ ‍ ᓂᑐᐛᔨᑕᑯᓯᔨᓐ ᒥᓐ ᒐᒋ ᐱᒪᑎᓯᔨᓐ᙮
ᐊ ‍ ᔪᑎᒡ,
ᒥᒄ ᐊᓐᑕ ᐛ ᐃᓯ ‍ ᔪᑎᒡ ᐊᑯᑕ ᐊ ᐃᓯ ‍ ᔪᑎᒡ᙮
ᐸᑕᑯᓐ ᐊ ‍ ᔪᑎᒡ ᓇᒪ ᒥᒄ ᒋᔅᒐᔨᑕᑯᓐ ᑕᓐᑕ ᐊᓐ ᐛᒋᐱᔨᒡ ᑭᔭ ᑕᓐᑕ ᐊ ‍ ᐃᔅᐱᔨᒡ ᐊᓐ ᐊ ‍ ᔪᑎᒡ᙮
ᐊᐅᑯᓐ ᒪᒃ ᒧᔭᒻ ᐊ ‍ ᐃᓯᓇᑯᓯᑦ ᑲ ‍ ᐸᔭᒋᓯᑦ ᐊᒐᐧᒄ,
ᓇᒪ ᒋ ‍ ᒋᔅᒐᔨᒪᓄᐤ ᐊᐛᔪᐛ ᒥᓐ ᒐ ‍ ᒥᔭᑦ ᐱᒪᑎᓯᐅᓂᔪᐤ᙮”
ᓂᑯᑎᒪᔅ ᒪᒃ ᒋ ‍ ᐃᑕᐤ,
“ᑕᓐᑕ ᒪᒃ ᒐᒋ ᐅᒋ ‍ ᐃᔅᐱᔨᒡ ᐅ ?”
ᐊᑯ ᒋᓴᔅ ᒂ ‍ ᐃᑕᑦ,
“ᒋᔾ ᐊᐅᒄ ᐸᐃᒄ ᑲ ‍ ᒋᔅᑕᔨᒪᑭᓄᐅᑦ ᒋᔅᑯᑎᒪᒐᓱᐤ ᐅᑕ ᐃᔅᕋᐃᓕᒡ,
ᐃᔭᐱᒡ ᐊ ᓇᒪ ᒋ ‍ ᓂᔅᑐᑐᐅᓐ ᐅ ᑲ ‍ ᐃᔅᒋᔄᔭᓐ ?
ᑯᐃᔅᒄ ᒋ ‍ ᐎᑎᒪᑎᓐ᙮
ᓂᑦ ᐊᔨᒧᑕᓇᓐ ᑕᓐ ᐊ ᐃᓯ ‍ ᒋᔅᒐᔨᑎᒪᒡ ᑭᔭ ᑕᓐ ᑲ ᐃᓯ ‍ ᐛᐸᑎᒪᒡ ᓇᒪ ᒪᒃ ᐃᔭᐱᒡ ᐛᐛᒡ ᐸᐃᒄ ᒋ ᐎ ‍ ᑕᑈᑐᐅᓇᓐ᙮
ᓇᒪ ᒋ ‍ ᑕᑈᑐᐅᓇᐛᐤ ᐊ ‍ ᐎᑎᒪᑎᑯᒡ ᑕᓐ ᐊ ‍ ᐃᔅᐱᔨᒡ ᐅᑕ ᐊᔅᒋᒡ᙮
ᑕᓐᑕ ᒪᒃ ᒐᒋ ᐅᒋ ‍ ᑕᑈᑎᒪᒄ ᐎᑎᒪᑎᑯᒐ ᑕᓐ ᐊ ‍ ᐃᑕᔨᑕᒂᒡ ᐊᓐᑕ ᒋᒋᒋᓯᑯᒡ ?
ᓇᒪ ᒪᒃ ᐊᐛᓐ ᐅᒋ ᐅᐱᔪᐤ ᒋᒋᒋᓯᑯᒡ ᐃᔅ ᒥᒄ ᐃᔪᐤ ᐅᑯᓯᓴᓐ ᒋᒋᒋᓯᑯᒡ ᑲ ‍ ᐅᑐᑕᑦ᙮”
ᒧᔭᒻ ᐊᓂᔭ ᑲ ‍ ᐃᑎᑦ ᒧᓱᔅ ᒪᒂᒡ ᐸᐧᑯᑎᔅᑭᒥᑲᒡ ᑲ ‍ ᑕᒡ ᑲ ‍ ᒋᑭᒺᐊᑦ ᒋᓇᐱᑯᐧᑲᓇ ᒥᔅᑎᑯᒡ ᒥᓯᐛ ᐊᐛᔪᐛ ᒐᒋ ᐛᐱᒪᔨᒋ,
ᐊᐅᑯᓐ ᒧᔭᒻ ᒐ ‍ ᐃᑐᑐᐛᑭᓄᐅᑦ ᐃᔪᐤ ᐅᑯᓯᓴᓐ᙮
ᐊᑯ ᒪᒃ ᒥᓯᐛ ᐊᐛᓐ ᑲ ‍ ᑕᑈᔭᔨᒪᑦ ᒐ ‍ ᐊᔭᑦ ᑲᒋᒡ ᐱᒪᑎᓯᐅᓂᔪᐤ᙮
ᐛᔅ ᒋᓴᒪᓂᑐᐤ ᐊ ‍ ᐃᔅᐱᔅ ᒋ ‍ ᓴᒋᐊᑦ ᒥᓯᐛ ᐊᐛᔪᐛ ᐅᑕ ᐊᔅᒋᒡ ᒋ ‍ ᒥᔨᐛᐤ ᑲ ‍ ᐸᐃᑯᓯᔨᒋ ᐅᑯᓴ,
ᒥᓯᐛ ᐊᐛᔪᐛ ᑲ ‍ ᑕᑈᔭᔨᒪᔨᒋ ᒐ ᐊᑲ ᒋ ᓂᓱᐅᓇᑎᓯᔨᒋ ᒥᒃ ᒐᒋ ᐊᔭᔨᒋ ᑲᒋᒡ ᐱᒪᑎᓯᐅᓂᔪᐤ᙮
ᐛᔅ ᒋᓴᒪᓂᑐᐤ ᒋ ᐸᒋ ‍ ᐃᑎᓴᐛᐤ ᐅᑯᓴ ᐅᑕ ᐊᔅᒋᒡ ᒐᒋ ᐱᒪᒋᐊᔨᒋ ᐊᐛᔪᐛ ᓇᒪ ᐎ ᒐᒋ ᐸᒋ ‍ ᓂᓱᐅᓇᒋᒪᔨᒋ᙮
ᐊᓐ ᒪᒃ ᐊᐛᓐ ᒐ ‍ ᑕᑈᔭᔨᒪᒂ ᐅᑯᓯᓯᒪᐛ ᓇᒪ ᒋᑭ ᐅᒋ ‍ ᓂᓱᐅᓇᒋᒪᑭᓄᐤ,
ᐊᓐ ᒪᒃ ᐊᐛᓐ ᒐ ᐊᑲ ‍ ᑕᑈᔭᔨᒪᒂ ᓴᔅ ᓂᓱᐅᓇᒋᒪᑭᓄᐤ ᐛᔅ ᓇᒪ ᑕᑈᔭᔨᒪᐤ ᐊᓂᔭ ᒋᓴᒪᓂᑐᐛ ᑲ ‍ ᐸᐃᑯᓯᔨᒋ ᐅᑯᓯᔪᐛ᙮
ᐛᔅᑕᐅᓐ ᒋ ᐸᒋ ‍ ᐱᔅᑎᓇᑭᓄᐤ ᐅᑕ ᐊᔅᒋᒡ ᒥᒄ ᒪᒃ ᐃᐛᒃ ᒋ ‍ ᐃᑕᔨᑎᒧᒡ ᐊᐛᓐᒋ ᐅᓂᑎᐱᔅᒋᓯᐅᓂᒡ ᒐᒋ ᐃᓯ ‍ ᐱᒪᑎᓯᒡ ᐃᔅᐱᔅ ᐎ ᐛᔅᑕᐅᓂᒡ ᒐᒋ ᐃᓯ ‍ ᐱᒪᑎᓯᒡ ᐛᔅ ᒋ ‍ ᒥᒐᑎᓯᐅᒡ᙮
ᐊᔪᐅᒄ ᒪᒃ ᐅᔭ ᒐ ᐅᒋ ‍ ᑎᐸᔅᑯᓇᑭᓄᐎᒡ᙮
ᐊᓐ ᒪᒃ ᐊᐛᓐ ᑲ ‍ ᒥᒐᑎᓯᑦ ᐛᐧᑲᑎᒻ ᐊᓂᔭ ᐛᔅᑕᐅᓂᔪᐤ ᓇᒪ ᐎ ‍ ᓇᑎᒻ ᐛᔅ ᓇᒪ ᓂᑐᐛᔨᑎᒻ ᒐᒋ ᓄᑯᓂᔨᒡ ᐅᒥᒐᑎᓯᐅᓐ ᐊᓐᑕ ᐊ ‍ ᐛᔅᑕᔨᒡ᙮
ᒥᒄ ᒪᒃ ᐊᓐ ᐊᐛᓐ ᑕᑈᐅᓂᒡ ᑲ ᐃᓯ ‍ ᐱᒪᑎᓯᑦ ᐊᓐᑕ ᐊ ‍ ᐛᔅᑕᔨᒡ ᑕᐤ ᑭᔭ ᐊ ‍ ᓄᑯᓂᔨᒡ ᑕᓐ ᐊ ᐃᓯ ‍ ᓂᓇᐃᑐᐛᑦ ᒋᓴᒪᓂᑐᐛ᙮